Nemendum í háskólum á Vesturlandi fjölgar hratt Á síðasta ári voru 907 nemendur í háskólunum tveimur á Vesturlandi og hefur þeim fjölgað um rúm 156% frá árinu 2001 en þá voru þeir 354 að tölu . Á sama tíma hefur nemendum í háskólum á landinu öllu fjölgað um 40% . Þetta kemur fram í nýjum tölum Hagstofu Íslands . Mikill vöxtur hefur hlutfallslega verið í nemendafjölda í báðum háskólunum , Landbúnaðarháskólanum á Hvanneyri og Háskólanum á Bifröst , frá árinu 2001 . Það ár voru 100 nemar á Hvanneyri en 254 á Bifröst . Á síðasta ári voru þeir 243 á Hvanneyri og hefur því fjölgað um 143% og á Bifröst voru þeir 664 og hefur fjölgað um rúmlega 161% .